चंडीगढ़ (उत्तम हिन्दू न्यूज)-हरियाणा सरकार ने संबंधित अधिकारियों को पद्म पुरस्कारों से सम्बन्धित अपनी सिफारिशें 10 अगस्त तक भेजने के निर्देश दिए हैं। पद्म विभूषण, पद्म भूषण और पद्मश्री जैसे पुरस्कारों की गिनती देश के सर्वोच्च नागरिक सम्मानों में होती है जोकि हर वर्ष गणतंत्र दिवस के अवसर पर घोषित किए जाते हैं। मुख्य सचिव ने राज्य के सभी अतिरिक्त मुख्य सचिवों, प्रधान सचिवों, मंडलायुक्तों तथा सभी उपायुक्तों को भेजे एक पत्र में कहा है कि पद्म पुरस्कारों से सम्बन्धित प्रत्येक सिफारिश के साथ सम्बंधित व्यक्ति का पूरा नाम, पता, जन्म तिथि, उस व्यक्ति के जीवन की प्रमुख घटनाओं और उसके वर्तमान व्यवसाय या पद का विवरण हिंदी और अंग्रेजी दोनों भाषाओं में निर्धारित प्रोफार्मा में भेजने को कहा है।
प्रवक्ता के अनुसार वर्ष 1954 में शुरू हुए ये पुरस्कार कला, साहित्य एवं शिक्षा, खेल, चिकित्सा, सामाजिक कार्य, विज्ञान और इंजीनियरिंग, सार्वजनिक मामलों, सिविल सेवा, व्यापार और उद्योग जैसे सभी क्षेत्रों या संकायों में प्रतिष्ठित और असाधारण उपलब्धियों या सेवा के लिए दिये जाते हैं।